Source: https://www.banos.sk/novinky/kontrola-zamestnancov-zo-strany-zamestnavatela-pri-vykone-prace
Timestamp: 2020-02-24 22:58:46+00:00
Document Index: 4790840

Matched Legal Cases: ['čl. 16', 'Čl. 19', 'čl. 11', '§ 41', '§ 13', '§ 13', '§ 13', 'súd ']

﻿ Kontrola zamestnancov zo strany zamestnávateľa pri výkone práce | Advokátska kancelária BÁNOS s.r.o.
Úvod » Právne novinky » Kontrola zamestnancov zo strany zamestnávateľa pri výkone práce
V čl. 16 Ústavy SR je zakotvené právo na nedotknuteľnosť osoby a jej súkromia. Nedotknuteľnosť osoby a jej súkromia znamená právo každého na zachovanie vlastnej telesnej integrity a aj vlastnej súkromnej sféry.
Čl. 19 Ústavy uvádza, že každý má právo na zachovanie ľudskej dôstojnosti, osobnej cti, dobrej povesti a na ochranu mena, každý má právo na ochranu pred neoprávneným zasahovaním do súkromného a rodinného života a každý má právo na ochranu pred neoprávneným zhromažďovaním, zverejňovaním alebo iným zneužívaním údajov o svojej osobe.
Aké údaje môže podľa Zákonníka práce zhromažďovať o zamestnancovi zamestnávateľ?
V zmysle čl. 11 Zákonníka práce, môže zamestnávateľ zhromažďovať o zamestnancovi len osobné údaje súvisiace s jeho kvalifikáciou a profesionálnymi skúsenosťami a údaje, ktoré môžu byť významné z hľadiska práce, ktorú má zamestnanec vykonávať, vykonáva alebo vykonával.
Aké informácie môže a aké nemôže vyžadovať zamestnávateľ pred prijatím zamestnanca do zamestnania?
V zmysle § 41 ods. 5 Zákonníka práce môže zamestnávateľ od fyzickej osoby, ktorá sa uchádza o prvé zamestnanie vyžadovať len informácie, ktoré súvisia s prácou, ktorú má vykonávať.
Zamestnávateľ nesmie vyžadovať od fyzickej osoby informácie o:
bezúhonnosti s výnimkou, ak ide o prácu, pri ktorej sa podľa osobitného predpisu vyžaduje bezúhonnosť, alebo ak požiadavku bezúhonnosti vyžaduje povaha práce, ktorú má fyzická osoba vykonávať,
politickej príslušnosti, odborovej príslušnosti a náboženskej príslušnosti
Ochrana súkromia zamestnanca a monitoring, resp. kontrola činností zamestnanca.
Ochrana súkromia zamestnanca je upravená v Zákonníku práce § 13 ods. 4, v zmysle ktorého zamestnávateľ nesmie bez vážnych dôvodov spočívajúcich v osobitnej povahe činností zamestnávateľa narúšať súkromie zamestnanca na pracovisku a v spoločných priestoroch zamestnávateľa tým, že:
ho monitoruje
vykonáva záznam telefonických hovorov uskutočňovaných technickými pracovnými zariadeniami zamestnávateľa
kontroluje elektronickú poštu odoslanú z pracovnej elektronickej adresy a doručenú na túto adresu bez toho, aby ho na to vopred upozornil
V prípade, ak zamestnávateľ zavádza kontrolný mechanizmus, je povinný prerokovať so zástupcami zamestnancov:
rozsah tejto kontroly
spôsob jej uskutočnenia
dobu jej trvania
informovať o tom zamestnancov o rozsahu, dobe trvania a spôsobe uskutočnenia tejto kontroly
Monitoring zamestnanca je teda v zmysle zásad legality, legitimity a proporcionality zákonný iba vtedy, ak takúto kontrolu zákon predpokladá a bude uskutočnená iba v zákonom predvídanom rozsahu a miere. Zároveň musí byť splnená oznamovacia povinnosť zamestnávateľa voči zamestnancovi. Zásada proporcionality je podľa zákona dodržaná vtedy, ak sa kontrola vykoná len v nevyhnutnej miere.
Oznamovaciu povinnosť je možné inkorporovať priamo do pracovnej zmluvy uzatváranej so zamestnancom pred vznikom pracovného pomeru. V takomto prípade je nanajvýš vhodné uviesť, že kontrola činností zamestnanca (monitorovanie) sa bude vykonávať, kde sa bude vykonávať a akým spôsobom. Priamo v pracovnej zmluve si môžu zmluvné strany dohodnúť detaily monitorovania, napr. oprávnenie zamestnávateľa kontrolovať prichádzajúcu i odchádzajúcu komunikáciu z pracovného e-mailu zamestnanca. Rovnako je v pracovnej zmluve vhodné dohodnúť, či je zamestnanec oprávnený používať pracovný e-mail alebo telefón i na súkromné účely, resp. v akom rozsahu.
Ako sa môže brániť zamestnanec v prípade nesplnenia zákonom stanovených podmienok?
Pod monitoring zamestnanca patrí aj monitoring zamestnanca kamerovým systémom. V zmysle § 13 ods. 5 môže zamestnanec voči zamestnávateľovi podať sťažnosť v prípade, ak by monitorovanie kamerovým systémom bolo nezákonné a zasahovalo by do jeho súkromného života. Zamestnávateľ je v tom prípade povinný:
odpovedať na sťažnosť zamestnanca bez zbytočného odkladu
vykonať nápravu
upustiť od takéhoto konania
odstrániť jeho následky
Ak sa zamestnanec domnieva, že jeho súkromie na pracovisku alebo v spoločných priestoroch bolo narušené nedodržaním podmienok, môže sa obrátiť v zmysle § 13 ods. 7 Zákonníka práce na súd a domáhať sa právnej ochrany. Zamestnanec má vždy právo voľby, či sa obráti priamo na súd, alebo najprv zvolí sťažnosť, ktorá má preventívny charakter.